CELEX: 32010R0361
Language: sl
Date: 2010-04-27 00:00:00
Title: Uredba Komisije (EU) št. 361/2010 z dne 27. aprila 2010 o spremembi Uredbe (ES) št. 690/2008 o priznavanju varovanih območij v Skupnosti, izpostavljenih posebni nevarnosti za zdravstveno varstvo rastlin

28.4.2010   
            
            
               SL
            
            
               Uradni list Evropske unije
            
            
               L 106/5
            
         UREDBA KOMISIJE (EU) št. 361/2010
   z dne 27. aprila 2010
   o spremembi Uredbe (ES) št. 690/2008 o priznavanju varovanih območij v Skupnosti, izpostavljenih posebni nevarnosti za zdravstveno varstvo rastlin
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive Sveta 2000/29/ES z dne 8. maja 2000 o varstvenih ukrepih proti vnosu organizmov, škodljivih za rastline ali rastlinske proizvode, v Skupnost in proti njihovemu širjenju v Skupnosti (1) ter zlasti člena 2(1)(h) Direktive,
   ob upoštevanju naslednjega:
   
               (1)
            
            
               Z Uredbo Komisije (ES) št. 690/2008 (2) so bili nekatere države članice ali nekatera območja v državah članicah priznani kot varovana območja glede nekaterih škodljivih organizmov. V nekaterih primerih je bilo priznanje časovno omejeno, da so zadevne države članice lahko predložile vse potrebne informacije, iz katerih je razvidno, da zadevni škodljivi organizem ne obstaja v zadevni državi članici ali na zadevnem območju, ali dokončale ukrepe za izkoreninjenje zadevnega organizma.
            
         
               (2)
            
            
               Celotno ozemlje Grčije je bilo priznano kot varovano območje glede Dendroctonus micans Kugelan, Gilpinia hercyniae (Hartig), Gonipterus scutellatus Gyll., Ips amitinus Eichhof, Ips cembrae Heer in Ips duplicatus Sahlberg do 31. marca 2010.
            
         
               (3)
            
            
               Leta 2009 je Grčija opravila raziskave in v skladu s tretjim in petim pododstavkom člena 2(1)(h) Direktive 2000/29/ES Komisiji sporočila ugotovitve. Vendar navedene ugotovitve niso bile popolne. Obisk strokovnjakov Komisije od 2. do 10. februarja 2010 je potrdil, da je Grčija glede organizacije in izvedbe navedenih raziskav ter glede sporočanja njihovih ugotovitev znatno napredovala. Glede na dejstvo, da sporočene ugotovitve niso bile popolne, so strokovnjaki sklenili, da je potreben nadaljnji napredek.
            
         
               (4)
            
            
               V skladu z ugotovitvami raziskav zadevni organizmi v Grčiji niso bili ugotovljeni. Ob upoštevanju navedenih ugotovitev in izidov obiska strokovnjakov Komisije v Grčiji je primerno Grčijo priznati kot varovano območje glede navedenih organizmov še za eno leto, da bo imela dovolj časa za predložitev informacij in potrditev, da navedeni organizmi na njenem ozemlju niso prisotni.
            
         
               (5)
            
            
               Irska, Litva in nekatere regije in deli regij v Italiji, na Slovaškem in v Sloveniji so bili priznani kot varovana območja glede škodljivega organizma Erwinia amylovora (Burr.) Winsl. et al. do 31. marca 2010. Iz informacij, prejetih iz navedenih držav članic o ugotovitvah raziskav, in iz poročil strokovnjakov Komisije, ki so v letu 2009 obiskali Italijo, Litvo, Slovaško in Slovenijo, je razvidno, da je treba navedena območja kot varovana priznavati še dve leti, da bodo imele navedene države članice na voljo dovolj časa za predložitev informacij o tem, da Erwinia amylovora (Burr.) Winsl. et al. ni prisoten, ali po potrebi za dokončanje ukrepov za izkoreninjenje navedenega organizma.
            
         
               (6)
            
            
               Uredbo (ES) št. 690/2008 je zato treba ustrezno spremeniti.
            
         
               (7)
            
            
               Ukrepi, predvideni s to uredbo, so v skladu z mnenjem Stalnega odbora za zdravstveno varstvo rastlin –
            
         SPREJELA NASLEDNJO UREDBO:
   Člen 1
   Priloga I k Uredbi (ES) št. 690/2008 se spremeni:
   
               1.
            
            
               V drugem stolpcu točk 4, 5, 7 do 10 naslova (a) se besede „(do 31. marca 2010)“ za besedo „Grčija“ nadomestijo z „(do 31. marca 2011)“.
            
         
               2.
            
            
               V drugem stolpcu točke 2 naslova (b) se besede „do 31. marca 2010“ v drugi alinei nadomestijo z „do 31. marca 2012.“
            
         Člen 2
   Ta uredba začne veljati dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 27. aprila 2010
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  UL L 169, 10.7.2000, str. 1.
   
      (2)  UL L 193, 22.7.2008, str. 1.